Nordjyllands Politi var mandag til stede ved en stor politiaktion. Her blev fem personer anholdt efter længere tids efterforskningsarbejde fra Nordjyllands Politis afdeling for Berigelse. - Vi slog til kort efter klokken 9 mandag formiddag, og her foretog vi anholdelse af fem personer, tre mænd og to kvinder, der alle stammer fra lokalområdet, siger efterforskningsleder, politikommissær Ulf Munch Sørensen. Det er især beboere i Aalborg-området, der har været plaget af stribevis af indbrud. - Ved anholdelsen af de fem personer blev de sigtet for flere indbruds- og tyveriforhold i især Hasseris og Kornblomstkvarteret i Aalborg, siger politikommissær Ulf Munch Sørensen. Ved serieindbrudene er der primært blevet stjålet designerlamper, dyre designermøbler og sølvtøj, oplyser Ulf Munch Sørensen. Og det er ikke kun i Nordjylland, indbrudstyvene har været på spil. - De anholdte er også blevet sigtet for indbrud og brugstyverier i Østjyllands- og Midt- og Vestjyllands politikredse, fortæller Ulf Munch Sørensen, der forventer, at der kommer yderligere sigtelser i takt med, at efterforskerne fortsætter deres arbejde i sagen. De anholdte i sagen er aldersmæssigt i 20’erne, 30’erne og 40’erne. Politikommissæren oplyser, at der forventes grundlovsforhør i sagen tirsdag morgen i Retten i Aalborg.

Opsummering:
Fem personer er mandag blevet anholdt. De mistænkes for at stå bag bølge af indbrud, der i den seneste tid har plaget borgerne i Aalborg-området.